Man in motor by bank doodgeskietDie voorval het omstreeks 18:30 by ŉ bank in Old Main-weg in Kloof plaasgevind (Foto: Verskaf) ’n 54-jarige man is Dinsdag in sy motor by ’n bank in Kloof, in die weste van Durban, doodgeskiet. Kol. Thembeka Mbele, woordvoerder van die polisie, sê die voorval het omstreeks 18:30 by ŉ bank in Old Main-weg in Kloof plaasgevind. “Die slagoffer het in sy voertuig gesit toe twee voertuie langs hom geparkeer het. ŉ Verdagte het uit een van die voertuie gespring en die slagoffer geskiet. Die verdagte het toe terug in die voertuig geklim en albei voertuie het weggejaag,” bevestig Mbele. Die slagoffer het verskeie skietwonde aan sy bolyf opgedoen. Shawn Herbst, woordvoerder van Netcare 911, sê paramedici het die man op die toneel dood verklaar. Volgens Mbele ondersoek die polisie ŉ saak van moord. Die motief vir die moord is in dié stadium onduidelik.